Paġna IL-KUNSILL TAL-UNJONI EWROPEA, FILWAQT LI JIRRIKONOXXI r-rwol vitali fil-qasam tal-kooperazzjoni f'materji kriminali fl-Unjoni Ewropea li jaqdu l-Eurojust u l-erba' netwerks stabbiliti mill-Kunsill, jiġifieri n-Netwerk Ġudizzjarju Ewropew (NĠE), in-netwerk Ewropew ta' punti ta' kuntatt dwar persuni li huma responsabbli għal ġenoċidju, reati kontra l-umanità u reati tal-gwerra (in-Netwerk għall-Ġenoċidju), in-Netwerk ta' Esperti dwar l-Iskwadri ta' Investigazzjoni Konġunta (in-Netwerk tal-JITs) u n-Netwerk Ġudizzjarju Ewropew kontra ċ-Ċiberkriminalità (EJCN) (minn hawn 'il quddiem: in-netwerks), FILWAQT LI JFAKKAR li kull netwerk għandu rwol speċifiku x'jaqdi fil-ġlieda kontra l-kriminalità serja u l-faċilitazzjoni tal-kooperazzjoni ġudizzjarja, iżda li huma komplementari għal xulxin u għall-Eurojust, FILWAQT LI JINSAB KONVINT mill-bżonn li l-awtonomija operattiva tan-netwerks tiġi ppreservata u msaħħa aktar, FILWAQT LI JINNOTA li l-koordinazzjoni u s-sinerġiji bejn il-Eurojust u n-netwerks tjiebu b'mod konsiderevoli f'dawn l-aħħar snin, FILWAQT LI JOSSERVA, madankollu, li għad hemm lok għal aktar titjib f'dan ir-rigward, HUWA DETERMINAT li jassisti u jiffaċilita lill-Eurojust u lin-netwerks biex jilħqu l-għan li jkomplu jtejbu l-koordinazzjoni u s-sinerġiji bejniethom, B'KONT MEĦUD tal-valutazzjoni pożittiva tal-attivitajiet li saru mill-EJCN mit-twaqqif tiegħu f'Ġunju 2016 'l hawn u FILWAQT LI JIKKUNSIDRA li t-twaqqif ta' Segretarjat tal-EJCN formalizzat iżid il-livell ta' implimentazzjoni tal-programm ta' ħidma u tal-attivitajiet tan-Netwerk u jiżviluppa aktar is-sinerġiji bejn l-EJCN u n-netwerks l-oħra u s-sinerġiji bejn l-EJCN u l-Eurojust, WARA LI KKUNSIDRA d-Dokument Konġunt abbozzat mill-Eurojust u n-netwerks, li jinsab fl-Anness għal dawn il-konklużjonijiet, ADOTTA L-KONKLUŻJONIJIET LI ĠEJJIN: Il-Kunsill jilqa' l-analiżi mill-Eurojust u n-netwerks, li tinsab fid-Dokument Konġunt tagħhom, dwar il-koordinazzjoni u s-sinerġiji eżistenti bejniethom. Bl-istess mod il-Kunsill jilqa' l-analiżi f'dan id-dokument dwar il-possibbiltà li jiġu żviluppati aktar tali koordinazzjoni u sinerġiji. Il-Kunsill iħeġġeġ lill-Eurojust u lin-netwerks jiżviluppaw aktar il-koordinazzjoni u s-sinerġiji bejniethom, f'konformità mal-possibbiltajiet u l-linja ta' azzjoni proposta deskritti fid-dokument konġunt. Il-Kunsill iħeġġeġ ukoll lill-Eurojust u lin-netwerks biex ikomplu bil-kooperazzjoni tagħhom bil-għan li jiżviluppaw aktar il-koordinazzjoni u s-sinerġiji tagħhom, u bil-għan li jiġġieldu l-kriminalità serja u jiffaċilitaw il-kooperazzjoni f'materji kriminali fl-Unjoni Ewropea b'mod saħansitra aktar effettiv. Mingħajr preġudizzju għall-eżitu tad-diskussjonijiet dwar il-qafas finanzjarju pluriennali l-ġdid, il-Kunsill jirrikonoxxi li l-Eurojust u n-netwerks jeħtieġ li jkunu jistgħu jwettqu l-kompiti tagħhom kif suppost, u li l-Eurojust – u b'estensjoni ta' dan, in-netwerks – teħtieġ għalhekk li jkollha r-riżorsi adegwati għad-dispożizzjoni tagħha. Il-Kunsill jappoġġa l-esplorazzjoni ulterjuri tal-possibbiltà tal-istabbiliment ta' segretarjat kosteffiċjenti fi ħdan il-Eurojust, li jipprovdi assistenza lill-EJCN, u jippermettilu jissodisfa l-ħtiġijiet u l-aspettattivi tal-prattikanti involuti fil-qasam taċ-ċiberkriminalità. Il-Presidenza hija mistiedna tkompli tiddedika l-attenzjoni xierqa, inkluż fil-livell politiku, lill-kwistjoni tal-koordinazzjoni u s-sinerġiji bejn il-Eurojust u n-netwerks. In-Netwerk Ġudizzjarju Ewropew (NĠE), In-Netwerk Ewropew għall-investigazzjoni u l-prosekuzzjoni tal-ġenoċidju, ir-reati kontra l-umanità u r-reati tal-gwerra (in-Netwerk għall-Ġenoċidju), In-Netwerk tal-Iskwadri ta' Investigazzjoni Konġunta (in-Netwerk tal-JITs), u In-Netwerk Ġudizzjarju Ewropew kontra ċ-Ċiberkriminalità (EJCN) Kif mitlub, dan id-dokument konġunt jindirizza l-mistoqsijiet speċifiċi li tqajmu fid-dokument tal-Kunsill 7000/19, u jinkludi proposti speċifiċi f'dan ir-rigward. Dan id-dokument konġunt huwa maqsum f'żewġ taqsimiet ewlenin: 1) is-sinerġiji eżistenti bejn in-netwerks u bejn in-netwerks u l-Eurojust, u 2) l-iżvilupp ulterjuri tas-sinerġiji. Fi ħdan il-Eurojust, il-Bord għar-Relazzjonijiet mas-Sħab hija s-sottostruttura tal-Kulleġġ bil-kompitu li jtejjeb rispons istituzzjonali, koerenti, komprensiv u kkoordinat lis-sħab tal-Eurojust, inkluż in-netwerks. L-interazzjoni bejn in-netwerks u l-Eurojust hija ffaċilitata u appoġġata mill-punti ta' kuntatt dedikata maħtura fi ħdan il-Bord. Mill-1 ta' Jannar 2019, wara r-riorganizzazzjoni tal-Amministrazzjoni tal-Eurojust, is-segretarjati tan-netwerks saru parti mid-Dipartiment tal-Operazzjonijiet tal-Eurojust, li jippermettilhom jistabbilixxu saħansitra relazzjonijiet aktar mill-qrib bejniethom u jiffaċilitaw il-koordinazzjoni bejn in-netwerks u l-Eurojust. Il-kapijiet tas-segretarjati tan-NĠE, in-Netwerk għall-Ġenoċidju u n-Netwerk tal-JITs, kif ukoll it-tim ta' appoġġ tal-EJCN, jiltaqgħu fuq bażi regolari biex jiskambjaw fehmiet dwar kwistjonijiet amministrattivi u sostantivi rilevanti għall-mandat tan-netwerks rispettivi. Il-fatt li jinsabu qrib ħafna xulxin fil-bini tal-Eurojust f'The Hague jiffaċilita l-kuntatti kostanti tagħhom. In-netwerks jistiednu lill-membri ta' xulxin għal-laqgħat plenarji u annwali rispettivi tagħhom fuq bażi regolari, bil-għan li jikkondividu l-informazzjoni u l-għarfien fl-oqsma ta' interess komuni. Huma jikkonsultaw ma' xulxin biex jevitaw id-duplikazzjoni fl-organizzazzjoni ta' dawn il-laqgħat. Il-kondiviżjoni tad-dettalji ta' kuntatt tal-membri/persuni ta' kuntatt bejn in-netwerks hija kruċjali ħafna għall-appoġġ operazzjonali għall-prattikanti. Bħalissa, id-dettalji ta' kuntatt tal-esperti tal-JITs u tal-membri u tal-membri tal-EJCN ittellgħu fuq is-sit web tan-NĠE u jiġu aġġornati fuq bażi regolari. L-esperti tal-JITs u l-membri tal-EJCN, min-naħa tagħhom, ingħataw il-kredenzjali biex ikollhom aċċess għad-dettalji ta' kuntatt tal-Punti ta' Kuntatt tan-NĠE fuq is-sit web tan-NĠE. Il-lista tal-Punti ta' Kuntatt tan-Netwerk għall-Ġenoċidju hija dokument ippubblikat mill-Kunsill u kondiviż abbażi tal-politika LIMITE tad-dokumenti tal-Kunsill. Fir-rigward tal-aċċess għat-taqsima ristretta tas-siti web tan-netwerks, bħalissa, il-Punti ta' Kuntatt tan-NĠE għandhom il-possibbiltà li jitolbu aċċess għaż-żona ristretta tal-JITs. B'kont meħud tar-rwoli u l-mandati differenti tan-netwerks rispettivi, l-attivitajiet strateġiċi konġunti bejn żewġ netwerks jew diversi minnhom jitwettqu meta jkun rilevanti, eż. fir-rigward tal-input għal proposti għal strumenti ġodda dwar il-kooperazzjoni ġudizzjarja f'materji kriminali (opinjoni EJCN-NĠE dwar iċ-ċertifikati annessi mal-proposta ta' evidenza elettronika), konsultazzjoni dwar kwistjonijiet sostantivi marbuta mal-qasam tal-għarfien espert tagħhom (konsultazzjonijiet bejn in-Netwerk tal-JITs u l-EJCN dwar kif jista' jittejjeb l-użu ta' JITs f'każijiet ta' ċiberkriminalità), eċċ. Is-sit web tan-NĠE huwa l-aktar pjattaforma importanti għall-forniment ta' informazzjoni u għodod għall-prattikanti dwar il-kooperazzjoni ġudizzjarja f'materji kriminali. Konsultazzjonijiet dwar liema dokumenti tan-netwerks l-oħra għandhom jiġu ppubblikati fuq is-sit web tan-NĠE jsiru fuq bażi regolari. Il-Eurojust tattendi regolarment il-laqgħat plenarji jew il-laqgħat annwali tan-netwerks – li ġeneralment jiġu ospitati fil-bini tal-Eurojust – u s-segretarjati tan-netwerks jiġu wkoll regolarment mistiedna għal-laqgħat tal-Eurojust, inkluż laqgħat tal-Kulleġġ, fejn jiġu diskussi kwistjonijiet ta' interess komuni jew kwistjonijiet baġitarji rilevanti. B'mod ġenerali, bil-ħsieb li tiġi evitata d-duplikazzjoni fl-organizzazzjoni tal-laqgħat, isiru konsultazzjonijiet preparatorji bejn il-Eurojust u l-kapijiet tas-segretarjati tan-netwerks. Wara l-laqgħat plenarji jew il-laqgħat annwali tan-netwerks, il-konklużjonijiet tal-imsemmija laqgħat huma ġeneralment ippreżentati lill-Kulleġġ tal-Eurojust għall-informazzjoni, ukoll bil-ħsieb li jiġi żgurat is-segwitu ta' kwistjonijiet ta' interess komuni. Il-laqgħat annwali bejn il-Bord tal-Presidenza tan-NĠE u t-Tim tal-Presidenza tal-Eurojust isiru darba fis-sena. Il-Eurojust dejjem tattendi l-laqgħat plenarji tan-NĠE li jsiru fl-Istati Membri li jkollhom il-Presidenza tal-Kunsill tal-UE. Barra minn hekk, membri tal-Uffiċċji Nazzjonali tal-Eurojust jattendu, fuq stedina, il-laqgħat reġjonali/nazzjonali tan-NĠE. Ġiet stabbilita prattika regolari mit-Tim taċ-Ċiberkriminalità tal-Eurojust li jiġi mistieden il-Bord tal-EJCN għal laqgħat tat-tim permezz tat-telefon/vidjokonferenza. Barra minn hekk, l-EJCN stabbilixxa linji gwida amministrattivi interni skont liema l-Eurojust hija kkonsultata mill-qrib dwar kwistjonijiet ta' importanza strateġika, bħar-relazzjonijiet ma' Stati terzi u l-programmi ta' ħidma tal-EJCN. Biex jiġi żgurat li l-Uffiċċji Nazzjonali tal-Eurojust ikollhom aċċess għal informazzjoni ristretta fuq is-sit web tan-NĠE, is-Segretarjat tan-NĠE pprovdielhom il-kredenzjali meħtieġa għaż-żoni protetti b'password tas-sit web. Il-Eurojust tospita wkoll fuq is-sit web tagħha taqsimiet dedikati għan-NĠE, in-Netwerk għall-Ġenoċidju, in-Netwerk tal-JITs u l-EJCN. B'mod ġenerali, in-netwerks u l-Eurojust jikkondividu informazzjoni dwar suġġetti rilevanti għal-laqgħat li jorganizzaw. Jipprovdu wkoll lil xulxin informazzjoni dwar l-attivitajiet u l-prodotti tagħhom bil-għan tal-pubblikazzjoni fuq is-siti web ta' xulxin. Dawn li ġejjin huma wħud mill-ħafna eżempji ta' kooperazzjoni fil-livell strateġiku bejn il-Eurojust u n-netwerks: In-NĠE u l-Eurojust bdew it-tħejjija ta' dokument konġunt għall-prattikanti fuq il-bażi tad-diskussjonijiet u s-sejbiet fi ħdan in-NĠE u l-Eurojust dwar l-applikazzjoni prattika tal-Ordni ta' Investigazzjoni Ewropea (OIE). Il-Eurojust u n-NĠE kkontribwew għad-diskussjonijiet dwar is-suġġetti tad-disa' ċiklu ta' evalwazzjonijiet reċiproċi. Mit-twaqqif tiegħu 'l hawn, is-Segretarjat tan-Netwerk tal-JITs, flimkien mal-Eurojust (kif ukoll il-Europol u OLAF), żviluppa diversi għodod li jiffaċilitaw l-aċċess effettiv għall-JITs mill-prattikanti kollha: il-Manwal tal-JITs, il-ftehim mudell tal-JITs u l-Gwida Prattika għall-JITs. Barra minn hekk, in-Netwerk tal-JITs u l-Eurojust ħejjew flimkien it-tieni rapport ta' evalwazzjoni tal-JITs. L-EJCN u l-Eurojust jikkooperaw fuq diversi proġetti strateġiċi, fosthom kontributi tal-EJCN għall-prodotti tal-Eurojust bħall-Moniter Ġudizzjarju dwar iċ-Ċiberkriminalità u l-Osservatorju tal-Kriptaġġ, opinjonijiet konġunti dwar strumenti legali ġodda, kif ukoll kontributi konġunti lill-partijiet ikkonċernati. Fl-2018, in-Netwerk għall-Ġenoċidju u l-Eurojust ikkooperaw fit-tħejjija ta' memorandum dwar l-evidenza fuq il-post tal-battalja marbuta mal-ġbir u l-użu ta' informazzjoni derivata minn żoni ta' gwerra. Is-Segretarjat tan-Netwerk għall-Ġenoċidju jipparteċipa wkoll fil-laqgħat tat-Tim tal-Eurojust Kontra t-Terroriżmu. Bħalissa qed jiġi kkunsidrat l-iżvilupp ta' preżentazzjoni promozzjonali konġunta tar-rwoli tal-Eurojust u n-netwerks ospitati fil-Eurojust, li tista' tkompli tgħin lill-awtoritajiet nazzjonali biex jidentifikaw sħab rilevanti. Id-dokument konġunt tan-NĠE/Eurojust "Assistance in International Cooperation in Criminal Matters for Practitioners – What can we do for you?" huwa dokument ċentrali dwar l-allokazzjoni tal-każijiet bejniethom. Dan id-dokument jgħin lill-prattikanti ġudizzjarji jiddeċiedu jekk għandhomx jikkuntattjaw lin-NĠE jew lill-Eurojust għall-assistenza fil-kooperazzjoni internazzjonali f'materji kriminali. Id-dokument konġunt ġie aġġornat fl-2018, u t-traduzzjoni tiegħu qed issir fl-Istati Membri. In-NĠE u l-Eurojust ilhom mill-2018 jaħdmu fuq proġett konġunt dwar il-valutazzjoni tal-allokazzjoni tal-każijiet. Is-Segretarjat tan-Netwerk tal-JITs żviluppa rabtiet mill-qrib ħafna mal-ħidma operattiva tal-Eurojust u qed jiġi mistieden jipparteċipa dejjem aktar spiss fil-laqgħat tal-livell II (bejn l-Uffiċċji Nazzjonali f'każ partikolari) u fil-laqgħat tal-livell III (laqgħat ta' koordinazzjoni) fil-Eurojust, li matulhom jistgħu jiġu diskussi diversi aspetti relatati mat-twaqqif jew it-tħaddim ta' JIT. Sa mis-27 ta' Awwissu 2018, il-Eurojust implimentat għalkollox l-għodda online tagħha – il-Portal ta' Finanzjament tal-JITs – għas-sottomissjoni ta' applikazzjonijiet għall-finanzjament tal-JITs. Ħafna mill-aġġustamenti li saru fil-proċess ta' finanzjament f'dawn l-aħħar snin ġew xprunati mill-ħtiġijiet tal-prattikanti tal-JIT, fosthom rappreżentanti mill-Uffiċċji Nazzjonali tal-Eurojust. Bħalissa qed jiġi żviluppat sottogrupp fi ħdan l-EJCN li "jibni l-każijiet", li jagħti pariri lill-awtoritajiet ġudizzjarji tal-Istati Membri dwar l-aħjar użu possibbli tas-servizzi offruti mill-Eurojust. Informazzjoni kunfidenzjali skambjata matul is-sessjonijiet magħluqa fil-laqgħat tan-Netwerk għall-Ġenoċidju pprovdiet punt tat-tluq għall-bidu ta' laqgħat ta' koordinazzjoni tal-Eurojust. In-Netwerk għall-Ġenoċidju (il-punti ta' kuntatt u s-segretarjat) huwa mistieden għal-laqgħat ta' koordinazzjoni tal-Eurojust f'każijiet ta' reati kriminali internazzjonali l-aktar serji. Bħala parti mill-missjoni tiegħu biex jiżgura rispons koordinat lis-sħab tal-Eurojust, il-Bord għar-Relazzjonijiet mas-Sħab jiżgura l-kondiviżjoni ta' informazzjoni u jiffaċilita l-konnessjonijiet bejn dawn is-sħab u n-netwerks. Il-Eurojust tinvolvi b'mod attiv in-netwerks rilevanti f'diversi proġetti esterni tagħha (eż EuroMed għan-NĠE, il-Proġett SIRIUS għan-NĠE u l-EJCN, EL PAcTO għan-Netwerk tal-JITs, u l-proġett tal-Akkademja ta' Nuremberg dwar il-ġbir u l-preservazzjoni tal-evidenza elettronika għan-Netwerk għall-Ġenoċidju). Il-Eurojust tippromwovi wkoll il-ħidma tan-netwerks fir-relazzjonijiet tagħha ma' aġenziji oħra tal-UE (bħan-netwerk tal-aġenziji tal-ĠAI), u tlaqqagħhom flimkien jekk rilevanti. Eżempji jinkludu l-manwal tal-FRA dwar iċ-ċiberkriminalità (Eurojust-EJCN) u taħriġ konġunt dwar il-JITs (CEPOL u l-EJTN). Il-korrispondenti nazzjonali tal-ENCS għall-Eurojust, il-Punti ta' Kuntatt tan-NĠE u l-membri jew il-punti ta' kuntatt tan-netwerks l-oħra għandhom ikomplu jiltaqgħu regolarment biex jiddiskutu l-kooperazzjoni bejniethom u biex iżommu kuntatti mill-qrib f'każijiet operattivi (l-Artikolu 12 tad-Deċiżjoni dwar il-Eurojust u l-Artikolu 20 tar-Regolament dwar il-Eurojust). L-ENCS għandha tkompli tintuża għal dan il-għan u l-potenzjal sħiħ tagħha ser jiġi sfruttat f'dak ir-rigward. Biex titjieb l-effiċjenza tal-kooperazzjoni bejn in-netwerks u jittieħed vantaġġ sħiħ mis-sinerġiji maħluqa permezz ta' kooperazzjoni bħal din, in-netwerks jistgħu jikkunsidraw, jekk ikun possibbli, li jappoġġaw il-funzjonijiet b'rwoli doppji jew multipli tal-membri tan-netwerk maħtura mill-Istati Membri, kif diġà jsir b'rabta ma' ċerti Punti ta' Kuntatt tan-NĠE u esperti tal-JITs li għandhom żewġ rwoli. Uħud mill-Membri jew Deputati Nazzjonali tal-Eurojust iwettqu wkoll il-funzjoni ta' Punti ta' Kuntatt tan-NĠE. L-Istati Membri jistgħu jesploraw ukoll il-possibbiltà li jinkludu membri tal-EJCN fl-ENCS abbażi tal-Artikolu 20(3)(f) tar-Regolament dwar il-Eurojust, li ser isir applikabbli f'Diċembru 2019. Dan għandu l-potenzjal li jkompli jtejjeb l-interazzjoni ġenerali bejn l-EJCN, in-netwerks l-oħra u l-Eurojust fuq livell nazzjonali. In-netwerks u l-Eurojust ser ikomplu jesploraw oqsma li fihom jistgħu jibdew jew iżidu l-koordinazzjoni ta' messaġġi komuni bil-ħsieb ta' approċċ sistematiku konġunt għal suġġett, pereżempju permezz ta' laqgħat topiċi konġunti, proġetti strateġiċi konġunti, opinjonijiet konġunti dwar strumenti legali, eċċ. Bil-ħsieb ta' dan il-għan, ser jiġi kkunsidrat l-iżvilupp ta' metodoloġija ta' ħidma konġunta bejn is-segretarjati tan-netwerks u l-Eurojust biex jiġu stabbiliti proċessi ta' ħidma għat-tħejjija ta' inizjattivi u riżultati tanġibbli konġunti. Il-punti ta' kuntatt fi ħdan il-Bord tal-Eurojust dwar ir-Relazzjonijiet mas-Sħab ser ikollhom rwol ewlieni f'dan ir-rigward. Mingħajr preġudizzju għal u skont il-bażi legali ta' kull netwerk, sabiex jiġi kondiviż l-għarfien u l-għarfien espert rilevanti ta' dak in-netwerk u titqassam l-informazzjoni lil prattikanti oħrajn, l-aċċess reċiproku għaż-żoni ristretti tas-siti web tan-netwerks huwa meqjus bħala prijorità ta' kooperazzjoni. F'dan ir-rigward, għandha tiġi analizzata u, jekk ikun xieraq, tingħata l-possibbiltà li l-membri tan-netwerks ikollhom aċċess dirett għaż-żoni ristretti tas-siti web. F'konformità mal-bażi legali tagħha, il-Eurojust dejjem qieset l-appoġġ tan-netwerks tal-prattikanti bħala parti integrali tal-missjoni tagħha kif ukoll opportunità unika biex taqsam l-aħjar prattiki u ssaħħaħ ir-rabtiet mal-awtoritajiet ġudizzjarji nazzjonali. L-ospitar tas-segretarjati tan-netwerks fil-Eurojust huwa ta' benefiċċju reċiproku: is-segretarjati tan-netwerks huma magħmula minn persunal iddedikat u jirċievu allokazzjoni baġitarja annwali li hija parti mill-baġit regolari tal-Eurojust. Jibbenefikaw ukoll mill-infrastruttura ġenerali tal-Eurojust (IT għall-infrastruttura u l-manutenzjoni tas-siti web, riżorsi umani, baġit, servizzi ġenerali, eċċ.), u b'hekk jikkontribwixxu għall-ekonomiji ta' skala. Fl-istess ħin, il-Eurojust qed tfittex li ttejjeb l-effiċjenza biex tagħti l-aħjar appoġġ possibbli lin-netwerks (eż. billi tikkondividi servizzi komuni) u ser tkompli tagħmel dan. Madankollu, għandhom ikunu żgurati riżorsi suffiċjenti sabiex il-Eurojust tibqa' tagħti appoġġ adegwat lin-netwerks. Biż-żieda fil-volum ta' każijiet u t-tnaqqis fil-baġit tal-Eurojust, hemm riskju li l-appoġġ għan-netwerks jista' jaħdem kontra l-mandat ewlieni tal-Eurojust, jiġifieri li tappoġġa l-koordinazzjoni ta' investigazzjonijiet u prosekuzzjonijiet transfruntiera. Fir-Rapport tagħha dwar il-funzjonament tal-EJCN (dokument tal-Kunsill 15521/18), il-Eurojust indikat li ż-żieda fil-livell ta' implimentazzjoni tal-programm ta' ħidma tal-EJCN kif ukoll it-titjib tas-sinerġiji bejn l-EJCN u atturi oħra ser jiddependu fuq l-allokazzjoni ta' riżorsi addizzjonali. Sa mill-2016, ir-riżorsi li jistgħu jkunu disponibbli għall-EJCN mill-Eurojust fil-limiti tal-baġit eżistenti tagħha ma ppermettewx lill-EJCN jiżviluppa b'mod konsistenti u sħiħ il-prodotti u s-sit web tiegħu. L-isforzi fit-tul meħtieġa biex titjieb din is-sitwazzjoni (speċjalment fir-rigward tal-iżvilupp ulterjuri tas-sit web tal-EJCN u s-sottogruppi tematiċi tal-EJCN) jistgħu jitwettqu biss abbażi tal-allokazzjoni ta' riżorsi addizzjonali, li jippermettu li l-Eurojust tistabbilixxi Segretarjat formali tal-EJCN. Dan is-segretarjat għandu jiffunzjona bħala struttura ta' appoġġ kosteffiċjenti għall-EJCN, li jippermettilu jilħaq il-ħtiġijiet u l-aspettattivi tal-prattikanti involuti fil-qasam taċ-ċiberkriminalità. Din l-istruttura dedikata hija meħtieġa biex jinżammu u jiġu żviluppati aktar is-sinerġiji bejn l-EJCN u n-netwerks l-oħra u bejn l-EJCN u l-Eurojust. Barra minn hekk, fin-nuqqas tal-allokazzjoni ta' riżorsi addizzjonali għall-finijiet tan-Netwerk, u fid-dawl tat-tnaqqis ippjanat fil-baġit li jaffettwa il-kapaċitajiet ta' appoġġ tal-Eurojust, il-Eurojust lanqas biss ser tkun tista' żżomm il-livell ta' appoġġ attwalment ipprovdut lill-EJCN (inkluż ir-riżorsi finanzjarji u umani meħtieġa biex isiru żewġ laqgħat plenarji annwali).
Extracted from C_207_2019.html